भगवान के अविर्भाव का शुभ समय निकट था। रोहिणी नक्षत्र के आगमन के साथ ब्रहांड के सभी ग्रह सौम्य और शांत हो गये। निर्मल आकाश में तारे जगमगाने लगे। भूमंडल पर मंगलमय मनोहर वातावरण उपस्थित हो गया। नगर, गाँव, ब्रज आदि सब बहुत शोभायमान दिखाई देने लगे। दिशाए स्वच्छ सुहावनी और प्रसन्न थीं।मन को आनंदित करने वाली शीतल सुगन्धित पवित्र पवन मंद मंद गति से चलने लगी। नदियों का जल निर्मल हो गया। धाराएं थम गई और उनका कोलाहल शांत हो गया। सरोवरों में रात्रि में कमल खिल गए। वन उपवन के सभी वृक्ष हरी-हरी सुन्दर सुहावनी पत्तियाँ लिये रंग-विरंगे फूलों से लद गए। पक्षी चहचहाने लगे तो भौरे ने गुंजार करना आरंभ कर दिया। साधुजनों के मन प्रसन्नता से खिल उठे। सभी देवगण प्रसन्न हो आकाश से फूलों की वर्षा करने लगे। गन्धर्व ढोल दमामे बजाकर प्रभु के गुणगान करने लगे, तो उर्वशी आदि सब अप्सराएँ नाचने लगी। अचानक आकाश में घनघोर घटा छा गई और तडातड बिजली चमकने लगी। समुद्र गरजने लगा। रोहिणी नक्षत्र भाद्र पद कृष्ण-पक्ष की अष्टमी अर्धरात्रि में कंस के बंदीगृह में देवकी के गर्भ से चन्द्रमा के समान, सोलह कलाओं से पूर्ण भगवान श्रीहरि भूलोक में अवतरित हुए।उसी समय योगमाया ने गोकुल में नन्द के घर कन्या के रूप में जन्म लिया।